Dié span moet Tshwane regruk(Foto: Zakysant via Wikimedia Commons) Die nuwe uitvoerende burgemeester van Tshwane, Cilliers Brink, het Vrydag sy span burgemeesterskomiteelede aangekondig wat die metro gaan regruk ná ŉ onstuimige paar weke. Brink sê die veelpartykoalisie het in “ŉ kwessie van dae” daarin geslaag om tien burgemeesterskomiteelede aan te wys. Van dié komiteelede het in die verlede dieselfde amp beklee. “Die feit dat die veelpartykoalisie so vinnig kon saamwerk demonstreer ons dringendheid en toewyding om die uitdagings wat Tshwane in die gesig staar, reg te stel,” het hy tydens die aankondiging gesê. Tshwane se nuwe burgemeesterskomiteelede is: “Hierdie is ŉ sterk span individue wat eties en gereed is om die mense van die Tshwane-metro te dien,” het Brink gesê. Die komiteelede het Vrydagoggend ná die aankondiging reeds ingespring om aan die metro se aanpassingsbegroting en die aangepaste dienslewering- en begrotingsimplementeringsplan te werk. Die komiteelede sal na verwagting volgende week ook hieraan werk nadat die Gautengse tesourie die metro uitstel gegee het. Die stad het in die afgelope paar weke in wanorde verval nadat Randall Williams in Februarie as burgemeester bedank het. Sy opvolger, dr. Murunwa Makwarela van Cope, is kort daarna as raadslid afgedank aangesien hy in 2016 insolvent verklaar is. Brink is Dinsdag as die metro se nuwe burgemeester aangekondig en het onderneem om ŉ hoofstad te bou wat werk. Brink se plan vir Tshwane Cilliers Brink (Foto: CityTshwane/Twitter) Brink het Vrydag vlugtig uiteengesit wat sy vyf hoofprioriteite is om dienslewering in Tshwane te verseker. Hy het onderneem om die finansies van die munisipaliteit reg te ruk en die finansiële kontrole op te bou wat afgebreek is of nooit bestaan het nie. Brink wil die aantal onbeplande water- en kragonderbrekings verminder deur die metro se infrastruktuur op te bou en in stand te hou. Hy wil boonop verseker dat die infrastruktuur teen misdadigers beskerm word deur die Tshwane-metropolisie reg te ruk. Brink beplan om basiese dienste te verbeter – soos herstelwerk aan slaggate en straatligte en selfs net die munisipaliteit se grondgebied se gras in toom te hou en die strate skoon te hou. Hy wil laastens die produktiwiteit en professionaliteit van die stad se amptenare met behulp van toepaslike prestasiebestuurstelsels verbeter.